Source: https://e-justice.europa.eu/content_succession-380-bg-mt.do?init=true&member=1
Timestamp: 2019-07-16 16:13:58+00:00
Document Index: 890119

Matched Legal Cases: ['qorti ', 'qorti ', 'qorti ', 'Qorti ', 'Qorti ', 'Qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

Suċċessjonijiet - Bulgarija
Ir-rikors għall-eżekuzzjoni ta’ deċiżjoni ġudizzjarja jew ta’ att ieħor maħruġ fi Stat Membru ieħor tal-Unjoni Ewropea jitressaq quddiem il-qorti provinċjali li għandha ġuriżdizzjoni fuq l-indirizz permanenti jew l-uffiċċju reġistrat tad-debitur, jew fuq il-post ta’ eżekuzzjoni (l-Artikolu 627(e)(1) tal-Kodiċi ta’ Proċedura Ċivili).
Il-qorti li għandha ġuriżdizzjoni lokali tista’ ssibha bl-użu tal-magna tat-tiftix disponibbli.
Id-deċiżjoni tal-qorti tal-prim’istanza hija soġġetta għal appell quddiem il-Qorti tal-Appell ta’ Sofija (l-Artikolu 627(e)(6), l-ewwel sentenza, tal-Kodiċi ta’ Proċedura Ċivili).
Id-deċiżjoni tal-Qorti tal-Appell ta’ Sofija hija soġġetta għal appell ieħor quddiem il-Qorti Suprema tal-Kassazzjoni (l-Artikolu 627(e)(6), it-tieni sentenza, tal-Kodiċi ta’ Proċedura Ċivili).
Il-leġiżlazzjoni nazzjonali ċivili dwar dawn il-proċeduri ta’ appell u appelli ulterjuri huma koperti mill-Kapitoli 20 u 22 tal-Kodiċi ta’ Proċedura Ċivili.
Fejn qorti Bulgara jkollha ġuriżdizzjoni internazzjonali skont l-Artikoli 4, 7, 10 u 11 tar-Regolament (UE) Nru 650/2012, ir-rikors għall-ħruġ ta’ Ċertifikat Ewropew tas-Suċċessjoni jenħtieġ li jitressaq quddiem il-qorti distrettwali li għandha ġuriżdizzjoni fuq l-aħħar indirizz permanenti tad-deċedut jew, fin-nuqqas, fuq l-aħħar indirizz tiegħu fil-Bulgarija. Fin-nuqqas ta’ indirizz fil-Bulgarija, ir-rikors irid jitressaq quddiem il-Qorti Distrettwali ta’ Sofija (l-Artikolu 627(f)(1) tal-Kodiċi ta’ Proċedura Ċivili).
Il-qorti distrettwali li għandha ġuriżdizzjoni lokali tista’ ssibha bl-użu tal-magna tat-tiftix disponibbli.
L-ebda awtorità oħra ma għandha l-kompetenza biex toħroġ Ċertifikat Ewropew tas-Suċċessjoni.
L-appelli kontra Ċertifikat Ewropew tas-Suċċessjoni jew kontra r-rifjut li jinħareġ dan iċ-ċertifikat jistgħu jitressqu quddiem il-qorti provinċjali korrispondenti fi żmien xahar mid-data tan-notifika. Fejn ikun inħareġ Ċertifikat Ewropew tas-Suċċessjoni li ma jkunx korrett jew ma inħariġx għal raġuni mhux fondata, il-qorti tħassar id-deċiżjoni kollha jew parti minnha u tibgħat lura l-kawża lill-qorti tal-prim’istanza flimkien ma’ struzzjonijiet vinkolanti. (l-Artikolu 627(f)(3) tal-Kodiċi ta’ Proċedura Ċivili).
Id-deċiżjonijiet mogħtija fuq talba għal korrezzjoni jew emenda jew tħassir ta’ Ċertifikat Ewropew tas-Suċċessjoni huma soġġetti għal appell quddiem il-qorti provinċjali korrispondenti fi żmien ġimgħatejn mid-data tan-notifika. Fejn ikun inħareġ Ċertifikat Ewropew tas-Suċċessjoni li ma jkunx korrett jew ikun hemm rifjut ta’ korrezzjoni, emenda jew tħassir minħabba raġuni mhux fondata, il-qorti tħassar id-deċiżjoni kollha jew parti minnha u tibgħat lura l-kawża lill-qorti tal-prim’istanza flimkien ma’ struzzjonijiet vinkolanti (l-Artikolu 627(g)(1) tal-Kodiċi ta’ Proċedura Ċivili).
Is-sospensjoni tal-validità ta’ Ċertifikat Ewropew tas-Suċċessjoni maħruġ mill-qorti distrettwali huwa soġġett għal appell quddiem il-qorti provinċjali fi żmien ġimgħa (l-Artikolu 627(h) tal-Kodiċi ta’ Proċedura Ċivili).
Kwistjonijiet mhux regolati mir-Regolament (UE) Nru 650/2012 jew mir-regoli maħluqa apposta skont il-Kodiċi ta’ Proċedura Ċivili b'rabta mal-proċedura għall-ħruġ ta’ Ċertifikat Ewropew tas-Suċċessjoni huma koperti mir-regoli ġenerali applikabbli għall-proċedimenti mhux kontenzjużi (il-Kapitolu 49 tal-Kodiċi ta’ Proċedura Ċivili).
Fil-Bulgarija, il-qrati biss jissodisfaw id-definizzjoni tat-terminu “qorti” stabbilit fl-Artikolu 3(2).
L-aħħar aġġornament: 11/04/2019